松風軒晚望
作者：劉宰
朝代：宋

paragraphs: 遠山亞歸雲，近山留夕照。
澄江橫浄練，怒風收衆竅。
東南佳山水，此地宅其要。
連甍三萬家，金璧互輝耀。
閒房列歌舞，傑觀富登眺。
物理會有極，却慮成悲嘯。
我家三茅峯，一室倚青峭。
下有荆溪水，水深魚可釣。
歸歟有成計，靜坐觀衆妙。
功名付公等，連茹祇明詔。
他年問無恙，短策寄嶺嶠。
浩歌暢幽懷，狂斐君勿誚。